Stopp er nú komið í löndun og bræðslu á kolmunna í mjölverksmiðju HB Granda á Akranesi og í raun ríkir óvissa um framhaldið . Samið var við Ísfélagið í Vestmannaeyjum um að þau þrjú skip HB Granda sem lagt hafa upp hjá vinnslunni á Akranesi , Ingunn AK , Faxi RE og Lundey NS , landi hvert um sig einum farmi í Eyjum . Vilhjálmur Vilhjálmsson deildarstjóri uppsjávardeildar HB Granda segir að hagkvæmast hafi verið , til dæmis út frá olíuverði , að skipin lönduðu í Vestmannaeyjum að þessu sinni , enda 10 - 12 tímum styttri sigling þangað af miðunum en til Akraness . Landað var úr Ingunni í gær , Faxi bíður löndunar og von er á Lundey um helgina . Vilhjálmur segir að löndunarstaður skipanna ráðist af aðstæðum hverju sinni og ekkert sé fast í hendi varðandi framhaldið á vertíðinni . Ísfélagið í Vestmannaeyjum var tilbúið að greiða 14,80 krónur fyrir kílóið af kolmunnanum , en forsvarsmenn HB Granda buðu sínum áhöfnum lægra verð , eða frá 11,20 upp í 12,50 krónur allt eftir gæðum hráefnisins . Í kosningum sem fram fóru um borð höfnuðu skipverjarnir á skipum þremur nær einróma því verði sem eigendur HB Granda buðu . Þetta kemur fram á heimasíðu Verkalýðsfélag Akraness , einnig að skiljanleg sé sú afstaða skipverjanna að vilja fá sama verð og Ísfélagið er að greiða . Það sé hinsvegar fullkomlega óskiljanlegt af hverju HB Grandi geti ekki greitt sama verð fyrir kíló af kolmunna og Ísfélagið . Sérstaklega í ljósi þess að verksmiðjan á Akranesi sé ein sú allra fullkomnasta á landinu og nánast allt hráefnið sem til hennar berist fari í hágæðamjöl . Starfsmenn mjölverksmiðunnar á Akranesi eru ekki sáttir við þessa þróun mála , enda ráðast tekjur þeirra að langstærstum hluta af því að staðnar séu vaktir þegar bræðsla á sér stað . Starfsmenn HB Granda á Akranesi verða því fyrir umtalsverðu tekjutapi sökum þess að aflanum er nú landað í Vestmannaeyjum , vonandi þó tímabundið .